Les nostres vides en mans de la incompetència

Sempre hem sabut que era així, però és que arriba un punt que ja passa de rosca.

En un escrit d’abril-maig, demanava que “no ens confonguéssim, entre els diferents crèdits i ajudes dels quals es parlava aleshores”.

Recordem que ho concretàvem així:

És a dir: el programa de l'ICO per a pimes i autònoms: **20.000 milions**

Ajuda europea als governs per al subsidi d'atur: **100.000 milions** (a repartir entre els països)

L'ajuda europea al sector sanitari: **240.000 milions** (**24.000 milions** per a Espanya)

(Tots tres estan aprovats, però no han començat encara a ser posats en pràctica.)

Doncs ja sembla que no sigui possible, el fet de no confondre’ns.

Tot allò que a l’abril es deia que ja era aprovat i que era urgent, avui, dos mesos després, ja no sé si encara és urgent o no, però ara diuen que encara ho estan discutint, i que encara no hi ha acord, que potser al juliol...

Com és possible que es publiqui com a aprovada una cosa que dos mesos després encara diguin que l’estan discutint???

Però no és que encara ho discuteixin. Hi ha una cosa pitjor: és que arriba un moment en què ja no es recorda per a què va destinat. Els 240.000 milions (24.000 per a Espanya) sempre s’havia dit que eren per reforçar els sectors sanitaris de cada país, perquè s’havia reconegut que estaven mancats. I, a més a més, per preparar-se per a la “pròxima”, possible, envestida.

Era urgent per això. Ara... és horrible, però la redactora del diari Público (un diari suposadament dels més seriosos), avui, 15 de juny, parla de la quantitat, 240.000 milions, però sense dir a què van destinats, i fins i tot, sense que, en un article que es podria avaluar en més de dues pàgines, surti tan sols l’expressió “sector sanitari”.

I recordem que, a més de tot això, hi ha el paquet GROS, el que s’hauria d’aplicar a la reconstrucció de l’economia. El projecte que va començar amb dos bilions, i alguns deien que només un bilió i mig. Ara s’està parlant de 750.000 o només 500.000 milions. En això sí que lo més calent és a l’aigüera.

En mans de la incompetència...

Antoni Ferret